Вароніна (Жыткавіцкі раён)

Варо́ніна (, ) — вёска ў Жыткавіцкім раёне Гомельскай вобласці. Уваходзіць у склад Верасніцкага сельсавета.

 Геаграфія 

 Размяшчэнне 
У 33 км на паўднёвы захад ад раённага цэнтра і чыгуначнай станцыі Жыткавічы (на лініі Лунінец — Калінкавічы), 266 км ад Гомелю.

 Транспартная сетка 
Транспартныя сувязі па прасёлкавай, затым аўтамабільнай дарозе Тураў — Лельчыцы. Планіроўка складаецца з просталінейнай мерыдыянальнай вуліцы, якая на поўдні далучаецца да цэнтра шыротнай просталінейнай вуліцы. Забудова двухбаковая, няшчыльная, драўляная, сядзібнага тыпу.

 Гісторыя 
Выяўленыя археолагамі бескурганны магільнік ранняга жалезнага стагоддзя (у цэнтры вёскі) і 2 селішчы ранняга жалезнага стагоддзя (у 0,3-0,8 км на поўнач ад вёскі) сведчаць пра засяленне гэтых месцаў з даўніх часоў. Паводле пісьмовых крыніц вядомая з XVII стагоддзя як паселішча ў Мазырскім павеце Менскага ваяводства Вялікага Княства Літоўскага. У 1671 годзе фальварак Варонічы, валоданне Радзівілаў. Пасля 2-га падзела Рэчы Паспалітай (1793 год) у складзе Расійскай імперыі.

У 1931 годзе жыхары ўступілі ў калгас. Падчас Вялікай Айчыннай вайны 10 жыхароў загінулі на франтах. Паводле перапісу 1959 года ў складзе калгасу «Перамога» (цэнтр — вёска Запясочча).

 Насельніцтва 

 Колькасць 
 2004 год — 53 гаспадаркі, 109 жыхароў.

 Дынаміка 
 1959 год — 262 жыхара (паводле перапісу).
 2004 год — 53 гаспадаркі, 109 жыхароў.

 Славутасці 
 Селішча-1 перыяду ранняга жалезнага веку і сярэднявечча (1-е тысячагоддзе да н.э. — пачатак 2-га тысячагоддзя н.э.), на ўскраіне вёскі, на правым беразе старыцы р. Вароніна — 
 Селішча-2 перыяду ранняга жалезнага веку (V стагоддзе да н.э. — V стагоддзе н.э.), за 0,5 км на поўнач ад вёскі — 
 Селішча-3 перыяду ранняга жалезнага веку (ІІІ стагоддзе да н.э. — V стагоддзе н.э.), за 0,3 км на поўнач ад кароўніка, на беразе р. Вароніна — 
 Бескурганны могільнік перыяду ранняга жалезнага веку (ІІ стагоддзе да н.э. — І стагоддзе н.э.), у цэнтры вёскі — 

 Вядомыя асобы 
 Міхаіл Іванавіч Русы — беларускі дзяржаўны дзеяч.

 Літаратура 
 Гарады і вёскі Беларусі: Энцыклапедыя. Т.1, кн.1. Гомельская вобласць/С. В. Марцэлеў; Рэдкалегія: Г. П. Пашкоў (галоўны рэдактар) і інш. — Мн.: Белэн, 2004. 632с.: іл. Тыраж 4000 экз. ISBN 985-11-0303-9 ISBN 985-11-0302-0

 Спасылкі 

Катэгорыя:Верасніцкі сельсавет
Катэгорыя:Населеныя пункты Жыткавіцкага раёна